Tallinna Selveri võrkpallimeeskonna sidemängija Martti Keel ütles, et tema palju elevust tekitanud osalemine tänavusügisesel EM-finaalturniiril sai selgeks pelgalt suviste treeningute põhjal. Mäletatavasti jäi seetõttu rahvusmeeskonnast välja Andres Toobal, kes oma nördimust ka avalikult väljendas.
«Kui mind eelistati koondise kokkupanemisel servi tõttu Andres Toobalile, siis esialgu oli päris raske,» tunnistas Keel, kes jagas võistluste ajal hotellituba Kert Toobaliga, Õhtulehele. «Ei osanud seda tõesti oodata. Tegelikult pakkus isa suve alguses välja, et ostaksin endale finaalturniiriks fännireisi aegsalt ära. Ostsingi Tšehhi piletid ära.»